Sute de bolnavi de la spitalul de boli infecțioase din Craiova, în pericol, după ce contractul pentru oxigen a expirat.
În Dolj, 1.621 de persoane sunt acum infectate cu SARS-COV2. Peste 400 de persoane cu COVID-19 sunt internate în spitalele din Dolj. În Craiova, sunt peste 3 infectări la 1000 de persoane.
O situație tipic românească la spitalul de boli infecțioase din Craiova, care pune în pericol bolnavii de COVID! Contractul pentru oxigen a expirat, așa că 200 de bolnavi internați aici sunt la un pas să rămână fără mult necesara oxigenoterapie.O nouă achiziție de oxigen ar trebui făcută prin licitație publică, iar asta poate dura luni de zile.Așa că e nevoie de o procedură de urgență.Adina Turcu, managerul Spitalului de Boli Infecţioase Craiova: "Sunt pacienţi în Terapie Intensivă care sunt dependenţi şi vom face tot ce ne stă în putinţă pentru a face demersurile să asigurăm în continuare, cum am asigurat în primele zece luni.(…) Zilnic, consumăm aproximativ 40 metri cubi."Doar la Boli Infecțioase s-au folosit 10 mii de metri cubi de oxigen de la începutul epidemiei. Iar numărul de bolnavi COVID e în creștere.Așa că nevoia de oxigen nu doar că rămâne uriașă, dar e din ce în ce mai mare!Anca Ochianu- purtător de cuvânt al Prefecturii Dolj: "În ultima săptămână s-a constatat un trend ascendent în ceea ce priveşte îmbolnăvirile cu SARS-COV2. În medie, 150 de pacienţi pe zi s-au internat în spitalele din judeţul Dolj.".